ალმათი
ალმათი (ყაზახ. Алматы/Almatı; რუს. Алматы) — ყაზახეთის უმსხვილესი ქალაქი, წარსულში ცნობილი იყო სახელწოდებით ალმა-ათა (რუს. Алма-Ата), 1921 წლამდე ერქვა ვერნი (რუს. Вѣрный). 1929-1936 წლებში ყაზახეთის ასსრ-ის დედაქალაქი, 1936-1991 წლებში ყაზახეთის სსრ-ის დედაქალაქი, 1991-1997 წლებში ყაზახეთის რესპუბლიკის დედაქალაქი. პოლიტიკურ-ადმინისტრაციული ცენტრის სტატუსის დაკარგვის მიუხედავად, ქალაქი ქვეყნის კულტურული და ფინანსურ-ეკონომიკური ცენტრია. ასევე, ერთადერთი ქალაქია ქვეყანაში, რომლის მოსახლეობა მილიონს აჭარბებს. 2007 წლის ივნისში ქალაქი შევიდა მსოფლიოს ყველაზე ძვირ ქალაქთა სიაში. 1990-იანი წლებიდან მნიშვნელოვანი ეკონომიკური და საინვესტიციო ბუმი განიცადა, რასაც შედეგად ინტენსიური მშენებლობა მოჰყვა.